CELEX: 32021D0737
Language: sk
Date: 2021-05-04 00:00:00
Title: Vykonávacie rozhodnutie Komisie (EÚ) 2021/737 zo 4. mája 2021 o predĺžení platnosti opatrenia prijatého rakúskym Spolkovým ministerstvom pre ochranu klímy, životné prostredie, energetiku, mobilitu, inovácie a technológie, ktorým sa v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 povoľuje sprístupňovať na trhu a používať biocídny výrobok Biobor JF [oznámené pod číslom C(2021) 3015] (Iba nemecké znenie je autentické)

6.5.2021   
               
               
                  SK
               
               
                  Úradný vestník Európskej únie
               
               
                  L 159/5
               
            
         VYKONÁVACIE ROZHODNUTIE KOMISIE (EÚ) 2021/737
         zo 4. mája 2021
         o predĺžení platnosti opatrenia prijatého rakúskym Spolkovým ministerstvom pre ochranu klímy, životné prostredie, energetiku, mobilitu, inovácie a technológie, ktorým sa v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 povoľuje sprístupňovať na trhu a používať biocídny výrobok Biobor JF
         
            
               [oznámené pod číslom C(2021) 3015]
            
         
         (Iba nemecké znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Rakúske Spolkové ministerstvo pre ochranu klímy, životné prostredie, energetiku, mobilitu, inovácie a technológie (ďalej len „príslušný orgán“) prijalo 24. júna 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť sprístupňovanie biocídneho výrobku Biobor JF na trhu a jeho používanie na účely antimikrobiálneho ošetrenia palivových nádrží a palivových systémov lietadiel do 22. decembra 2020 (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Mikrobiologická kontaminácia palivových nádrží a palivových systémov lietadiel môže viesť k poruchám motora lietadla a ohroziť jeho letovú spôsobilosť, a tým aj bezpečnosť cestujúcich a posádky. Pandémia COVID-19 a následné obmedzenia letov viedli k tomu, že mnohé lietadlá boli dočasne odstavené. Nehybnosť lietadla je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     Biobor JF obsahuje 2,2'-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2'-oxybis(4,4,6-trimetyl-1,3,2-dioxaborinán) (číslo CAS 14697-50-8) – účinné látky na používanie v biocídnych výrobkoch typu 6 ako konzervačné látky pre výrobky v čase skladovania vymedzené v prílohe V k nariadeniu (EÚ) č. 528/2012. Tieto účinné látky nie sú uvedené v prílohe II k delegovanému nariadeniu Komisie (EÚ) č. 1062/2014 (2), preto nie sú zahrnuté do pracovného programu na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení (EÚ) č. 528/2012. Článok 89 uvedeného nariadenia sa preto na ne nevzťahuje a musia sa posúdiť a schváliť skôr, ako sa biocídne výrobky, ktoré ich obsahujú, môžu povoliť aj na vnútroštátnej úrovni.
                  
               
                     (4)
                  
                  
                     Komisii bola 7. decembra 2020 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla po 22. decembri 2020 naďalej ohrozovať bezpečnosť leteckej dopravy, a na základe tvrdenia, že Biobor JF je nevyhnutný na kontrolu takejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, je Biobor JF jediným výrobkom, ktorý je k dispozícii na ošetrenie mikrobiálnej kontaminácie. Jediný alternatívny biocídny výrobok odporúčaný výrobcami lietadiel a motorov na toto použitie (Kathon™ FP 1.5) už nie je na trhu sprístupnený.
                  
               
                     (6)
                  
                  
                     Ako uviedol príslušný orgán, mechanické ošetrenie palivových nádrží a palivových systémov je možné len v obmedzenej miere a podľa špecifikácií výrobcu musí byť často sprevádzané pridaním biocídneho výrobku po vyčistení nádrže. Mechanické ošetrenie nádrže by mohlo trvať až viac ako 200 osobohodín v závislosti od typu lietadla, čo znamená niekoľkodňovú odstávku lietadla kvôli údržbe.
                  
               
                     (7)
                  
                  
                     Mechanické ošetrenie si okrem toho vyžaduje, aby leteckí mechanici pracovali v tesnej nádrži za mnohých bezpečnostných opatrení, čo je mimoriadne fyzicky a duševne náročné, a preto by sa takáto práca mala obmedziť na minimum.
                  
               
                     (8)
                  
                  
                     Podľa informácií, ktoré majú útvary Komisie k dispozícii, výrobca biocídneho výrobku Biobor JF podnikol kroky smerujúce k riadnej autorizácii výrobku a očakáva sa, že žiadosť o schválenie účinných látok, ktoré obsahuje, bude podaná v blízkej budúcnosti. Schválenie účinných látok a následná autorizácia biocídneho výrobku by predstavovali trvalé riešenie do budúcnosti, ale dokončenie daných postupov by si vyžiadalo veľa času.
                  
               
                     (9)
                  
                  
                     Nedostatočná kontrola mikrobiologickej kontaminácie palivových nádrží a palivových systémov lietadiel by mohla ohroziť bezpečnosť leteckej dopravy, pričom toto nebezpečenstvo nemožno primerane zvládnuť použitím iného biocídneho výrobku ani inými prostriedkami. Preto je vhodné umožniť príslušnému orgánu predĺžiť platnosť opatrenia.
                  
               
                     (10)
                  
                  
                     Keďže platnosť opatrenia uplynula 22. decembra 2020, toto rozhodnutie by malo mať spätnú účinnosť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Rakúske Spolkové ministerstvo pre ochranu klímy, životné prostredie, energetiku, mobilitu, inovácie a technológie môže do 26. júna 2022 predĺžiť platnosť opatrenia, ktorým sa povoľuje sprístupňovanie biocídneho výrobku Biobor JF na trhu a jeho používanie na účely antimikrobiálneho ošetrenia palivových nádrží a palivových systémov lietadiel.
         
         
            Článok 2
            Toto rozhodnutie je určené rakúskemu Spolkovému ministerstvu pre ochranu klímy, životné prostredie, energetiku, mobilitu, inovácie a technológie.
            Uplatňuje sa od 23. decembra 2020.
         
         
            V Bruseli 4. mája 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).